
Felvásárlások bejelentésének hatása a részvényhozamokra – Eseményelemzés az európai piacokon

Kutatásomban M&A tranzakciók eseményelemzését végzem el 2016 és 2020 között 730 európai tranzakció esetén.
Fő kérdésem, hogy milyen irányú és nagyságú abnormális hozamot lehet megfigyelni a bejelentést megelőző és követő napokban. Dolgozatomban kitérek a tapasztalt eredmények elemzésére a teljes sokaság szintjén, illetve iparági szinten is. Ezen felül külön vizsgálom a cross-border tranzakciókat, illetve a pandémia alatti akvizíciókat.
A kumulált abnormális hozamot a piaci modell alapján határozom meg a felvásárló vállalatokra nézve. Regressziót illesztek a részvénypiaci hozamokra, majd a kapott alfa, illetve béta együtthatók segítségével várható hozamot becslek az eseményablakra. Végül elemzem a becsült és a valós hozamok eltérést.
Az eseményablak különböző időperiódusokat is jelenthet attól függően, hogy mit hivatott a kutatás vizsgálni. Korábbi kezdésnél arra fókuszálunk, hogy kiszivárgott-e az információ. A tranzakció utáni napokban azt figyelhetjük meg, hogy milyen gyorsan épül be az új információ az árakba, van-e túlreakció, illetve későbbi visszaigazodás.

Kutatásom során tehát azt vizsgálom, hogy mennyire volt jellemző a mintában szereplő tranzakciók esetén a piaci hatékonyság gyenge, közepes vagy erős formája.

A megfigyelt események között több esetben is tapasztaltam az esemény napját megelőző rendhagyó mozgást, illetve az abnormális hozamok elnyúló megjelenését. Rövid eseményablak esetén [-3;3] akár 6 százalékos, míg hosszabbak esetén [-15;15] 1,9 százalékos átlagos kumulált abnormális hozamot figyeltem meg.

Az iparágak közül a technológiai (4,02%) illetve az ipari (2,62%) szektor CAAR értékei voltak a legmagasabbak. Az iparágak többségénél még napokkal az esemény után is jelentkezett az abnormális hozam.

A dolgozat az eseményelemzést követően az abnormális hozamokat okozó piaci mutatókkal foglalkozik. Logisztikus regresszió segítségével választ kaphatunk arra a kérdésre, hogy mely tényezők voltak legnagyobb hatással a szignifikáns abnormális hozamok megjelenésére.



